3 600 euron pölynimureita myyvä firma haalii nuoria myyjiä "takuupalkalla", joka onkin ehdollinen – asiakkaista kerätään erikoisia listoja

BISNES Vantaalainen yritys ei maksa palkkaa, jos myyntitapaamiset eivät täyty. Nuoria työntekijöitä haetaan tienvarsi-ilmoituksin ja pompotetaan pari tuntia kestävissä "aamupalavereissa".

Pölynimurimyyjät lähdössä esittelytapaamiseen työpaikaltaan Vantaalla maanantaina. Juha Salonen

Juha Salonen

Pölynimureita pääkaupunkiseudulla kauppaava yritys käyttää aggressiivisia ja salaisiksi määräämiään menetelmiä liiketoimintansa pyörittämiseen.

Vantaalle rekisteröidyn yrityksen liikeideana on kaupata huippukalliita amerikkalaisvalmisteisia pölynimureita kotikäyntien yhteydessä.

Myyjien tehtävänä on saada asiakas uskomaan, että 3 600 euron arvoinen imuri on järkevä sijoitus.

–Monelle asiakkaalle tuo hintalappu tulee kauheana pommina. Tunsin esittelykäynneillä jopa lievää häpeää, kun ihmisille piti tyrkyttää monimutkaista systeemiä ihan poskettomaan hintaan, entinen myyjä kertoo.

Hän halusi antaa haastattelun nimettömänä.

Työsopimuksessa myyjiä on velvoitettu vaikenemaan yrityksen toiminnasta.

Yritys rekrytoi uusia työntekijöitä erikoisella tavalla. Ainakin Helsingissä, Espoossa ja Vantaalla vahvistuksia on haettu puhelintolppiin kiinnitettyjen ilmoitusten avulla.

Viime aikoina rekrytointia on tehty myös työvoimaviranomaisten kautta mol.fi-sivustolla.

Myyjilleen yritys lupaa noin 2 000 euron peruspalkan kuukaudessa sekä provision mahdollisesti myydyistä laitteista. Firman rekrytointi-ilmoituksen mukaan työntekijöille "taataan" vähintään 1800 euron kuukausiansio.

Tosiasiassa peruspalkka on entisen työntekijän mukaan kuitenkin ehdollinen. Edellytyksenä palkalle on 12 asiakastapaamista viikossa, lähes viisikymmentä kuukaudessa.

Mikäli tavoitetta ei saavuteta, jää peruspalkka myyjän mukaan kokonaan saamatta.

Firma on saanut houkuteltua myyjiksi paljon nuoria, parikymppisiä työntekijöitä.

Entinen myyjä pitää työntekijöille asettua tavoitetta epärealistisena. Etenkin, kun myyjien tulee olla läsnä 4–6 kertaa viikossa pidetyissä aamupalavereissa. Palaverit pidetään Vantaalla.

–Ainakaan minun kohdallani työt eivät olisi noilla työtavoilla jatkuneet. Asiakastapaamisia ei olisi järjestynyt niin paljon, että olisin ylipäätään saanut palkkaa, ex-myyjä sanoo.

Lisäksi myyjien edellytettiin keräävän jokaiselta asiakaskäynniltä kymmeniä uusia nimiä, puhelinnumeroita ja osoitteita.

Myyjän mukaan nimet kysyttiin asiakkailta. Listoihin haluttiin tietoja uuden potentiaalisen asiakkaan taloudellisesta asemasta, eli onko tämä esimerkiksi töissä, työtön vai opiskelija.

–Nimien merkitystä painotettiin erityisesti. Esimiehet eivät pitäneet nimien hankintaa juuri minään, mutta myyjien mielestä oli vähän epärealistista olettaa, että asiakkaat listaisivat noin vain uusia nimiä ja osoitteita.

Esittelytilaisuuden jälkeen firman toinen edustaja ottaa puhelimitse yhteyttä asiakkaaseen. Eräs puhelinmyynnin kohteena ollut asiakas kertoo, että imuria myydään aggessiivisesti, ja jos tuote ei kiinnosta, pyyntihintaa lasketaan reippaasti.

–Minulle tämä 3600 euron imuri olisi lopulta myyty 2500 eurolla, asiakas kertoo.

Ex-myyjän mukaan moni myyjä veti johtopäätökset nopeasti. Vaihtuvuus yrityksessä on kertojan mukaan suuri.

–Aika nopeasti huomasi, mikä homman nimi on. Ensimmäisen viikon aikana lopetti kolme tai neljä ihmistä. Riski on aika pitkälle siirretty myyjälle.